Lesings opgeskort weens teenverkragting-betogingBetogers by die Rhodes-Universiteit. Foto: Facebook ŉ Betoging teen verkragting het Woensdagoggend op die kampus van die Rhodes-Universiteit voortgegaan met honderde studente en personeel wat buite die dramadepartement saamgedrom het. ŉ E-pos van die universiteitbestuur is aan die betogers voorgelees waarin hulle ingelig word dat alle akademiese aktiwiteite tydelik opgeskort is weens die deurlopende betogings. Vroeëre berigte dat talle betogende studente deur die Grahamstad-polisie met rubberkoeëls geskiet is, is ook bevestig. Protesleiers eis dat die universiteitbestuur onmiddellik optree teen mense wat hulle as “verkragters” bestempel. ŉ Lys van die name van die beweerde seksuele oortreders is aan die universiteitbestuur oorhandig en die betogers eis dat die individue onmiddellik deur die instansie geskors word. Die lys is intussen ook al op sosiale media versprei, saam met foto’s van betogende vrouestudente wat besig is om hul klere uit te trek. Die Rhodes-Universiteit het Woensdag gesê dat alle lesings opgeskort is nadat drie van die studente in hegtenis geneem is. Intussen het die DA gesê die party sal Woensdag parlementêre vrae indien oor die kapasiteit en hulpbronne van die Grahamstad-SAPD en hul vermoë om aandag te gee aan bewerings van seksuele aanranding.